Διάταξη του Δικαστηρίου (έκτο τμήμα) της 10ης Νοεμβρίου 2025 –
[Woluc] (i)
(Υπόθεση C-137/25)
« Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Απάντηση που μπορεί να συναχθεί σαφώς από τη νομολογία – Προστασία των καταναλωτών – Οδηγία 93/13/ΕΟΚ– Καταχρηστικές ρήτρες των συμβάσεων που συνάπτονται με καταναλωτές – Αποτελέσματα της διαπίστωσης του καταχρηστικού χαρακτήρα ρήτρας– Σύμβαση ενυπόθηκου δανείου συνδεόμενου με ξένο νόμισμα – Καθορισμός της συναλλαγματικής ισοτιμίας– Καταχρηστικό στοιχείο ρήτρας μετατροπής – Άρθρο 267 ΣΛΕΕ – Κανονιστική ρύθμιση που επιβάλλει σε κατώτερο δικαστήριο την υποχρέωση να συμμορφωθεί με τις εκτιμήσεις ανώτερου δικαστηρίου – Αρχή της υπεροχής του δικαίου της Ένωσης — Υποχρεώσεις του εθνικού δικαστηρίου »
1.      Δίκαιο της Ευρωπαϊκής Ένωσης – Υπεροχή – Εθνική ρύθμιση που υποχρεώνει κατώτερο δικαστήριο να συμμορφωθεί με τις εκτιμήσεις ανώτερου δικαστηρίου – Εκτιμήσεις αντίθετες προς την εκ μέρους του Δικαστηρίου ερμηνεία των διατάξεων του δικαίου της Ένωσης – Δεν επιτρέπεται
(Άρθρο 267 ΣΛΕΕ)
(βλ. σκέψεις 23-35, διατακτ. 1)
2.      Προδικαστικά ερωτήματα – Παραπομπή ζητήματος στο Δικαστήριο – Υποχρέωση υποβολής προδικαστικού ερωτήματος – Εθνική ρύθμιση που υποχρεώνει κατώτερο δικαστήριο να συμμορφωθεί με τις εκτιμήσεις ανώτερου δικαστηρίου – Εκτιμήσεις αντίθετες προς την εκ μέρους του Δικαστηρίου ερμηνεία των διατάξεων του δικαίου της Ένωσης – Δεν υφίσταται υποχρέωση του κατώτερου δικαστηρίου για παραπομπή
(Άρθρο 267 ΣΛΕΕ)
(βλ. σκέψεις 37-42, διατακτ. 2)
Διατακτικό
Το Δικαστήριο διατάσσει:
1)
Οι αρχές της αποτελεσματικότητας και της υπεροχής του δικαίου της Ένωσης έχουν την έννοια ότι αντιτίθενται σε εθνική ρύθμιση δυνάμει της οποίας οι νομικές εκτιμήσεις που διατυπώνει δευτεροβάθμιο δικαστήριο δεσμεύουν το πρωτοβάθμιο δικαστήριο στο οποίο αναπέμφθηκε η υπόθεση προς επανεξέταση, όταν το τελευταίο αυτό δικαστήριο εκτιμά ότι οι εκτιμήσεις αυτές αντιβαίνουν στην ερμηνεία του άρθρου 6, παράγραφος 1, και του άρθρου 7 παράγραφος 1, της οδηγίας 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές, όπως αυτή προκύπτει από απόφαση του Δικαστηρίου προς την οποία προτίθεται να συμμορφωθεί.
2)
Το άρθρο 267 ΣΛΕΕ και η αρχή της υπεροχής του δικαίου της Ένωσης έχουν την έννοια ότι πρωτοβάθμιο εθνικό δικαστήριο το οποίο αποφαίνεται στο πλαίσιο διαδικασίας αναπομπής προς επανεξέταση, για την οποία το εθνικό δίκαιο του επιβάλλει την υποχρέωση να συμμορφωθεί προς τις νομικές εκτιμήσεις του δευτεροβάθμιου δικαστηρίου που αποφάσισε την εν λόγω αναπομπή, δεν υποχρεούται να υποβάλει προδικαστικό ερώτημα στο Δικαστήριο πριν απορρίψει τις εκτιμήσεις αυτές, εφόσον τις κρίνει αντίθετες προς τη σαφή ερμηνεία του άρθρου 6, παράγραφος 1, και του άρθρου 7, παράγραφος 1, της οδηγίας 93/13, όπως αυτή προκύπτει από απόφαση του Δικαστηρίου.
i      Η ονομασία που έχει δοθεί στην παρούσα υπόθεση είναι πλασματική. Δεν αντιστοιχεί στο πραγματικό όνομα κανενός διαδίκου.